
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ

Δευτέρα, 31 Αυγούστου 2026

ΔΕΛΤΙΟ ΤΥΠΟΥ

Ακυβερνησία Ι/Φ σκάφους στη Ρόδο – Εκδήλωση μικρής έκτασης πυρκαγιάς σε σκάφος στο Μαρκόπουλο – Τραυματισμός αλλοδαπού στο λιμάνι της Θεσσαλονίκης – Τραυματισμός ανήλικου επιβάτη Ε/Π – Τ/Ρ σκάφους στη Μύκονο - Διακομιδή ασθενούς

Τις απογευματινές ώρες χθες, ενημερώθηκε η Λιμενική Αρχή της Ρόδου, από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για περιστατικό ακυβερνησίας, λόγω μηχανικής βλάβης, ενός ιστιοφόρου (Ι/Φ) σκάφους σημαίας Ηνωμένου Βασιλείου, με 3 αλλοδαπούς επιβαίνοντες (υπηκόους Ηνωμένου Βασιλείου), στη θαλάσσια περιοχή 13 ν.μ. νοτιοανατολικά της Ρόδου. Στην περιοχή μετέβησαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), ένα Ναυαγοσωστικό Λ.Σ.-ΕΛ.ΑΚΤ. (Ν/Γ) και ένα ρυμουλκό (Ρ/Κ) πλοίο, προς παροχή συνδρομής. Το Ι/Φ οδηγήθηκε, με τη συνδρομή του Ρ/Κ και τη συνοδεία του Ν/Γ, στο λιμάνι της Νέας Μαρίνας Ρόδου, όπου προσέδεσε με ασφάλεια με τους επιβαίνοντες καλά στην υγεία τους. Από το Κεντρικό Λιμεναρχείο Ρόδου, απαγορεύτηκε ο απόπλους του Ι/Φ μέχρι την προσκόμιση βεβαιωτικού αξιοπλοΐας από τον παρακολουθούντα νηογνώμονα, ενώ από το περιστατικό δεν παρατηρήθηκε θαλάσσια ρύπανση.

*****

Τις πρώτες πρωινές ώρες σήμερα, ενημερώθηκε η Λιμενική Αρχή του Μαρκόπουλου για περιστατικό εκδήλωσης μικρής έκτασης πυρκαγιάς σε ιδιωτικό σκάφος, το οποίο είναι αγκυροβολημένο στο λιμένα Αγίου Νικολάου Μαρκοπούλου. Στο σημείο μετέβησαν στελέχη Λ.Σ.-ΕΛ.ΑΚΤ., τα οποία διαπίστωσαν, ότι πρόκειται για ιδιωτικό σκάφος σημαίας Πολωνίας, το οποίο βρισκόταν αγκυροβολημένο χωρίς επιβαίνοντες. Η πυρκαγιά, που εκδηλώθηκε στην κονσόλα οργάνων του σκάφους, κατασβήστηκε άμεσα από παρευρισκόμενο ιδιώτη με χρήση πυροσβεστήρα. Από το συμβάν δεν αναφέρθηκε τραυματισμός και δεν παρατηρήθηκε θαλάσσια ρύπανση. Από το Α’ Λιμενικό Τμήμα Μαρκόπουλου του Κεντρικού Λιμεναρχείου Ραφήνας που διενεργεί τη προανάκριση, απαγορεύτηκε ο απόπλους του σκάφους, μέχρι την προσκόμιση βεβαιωτικού αξιοπλοΐας. Από το περιστατικό δεν παρατηρήθηκε θαλάσσια ρύπανση.

*****

Τις βραδινές ώρες χθες, ενημερώθηκε η Λιμενική Αρχή της Θεσσαλονίκης, ότι ένας 38χρονος αλλοδαπός (υπήκοος Τουρκίας) τραυματίστηκε, μετά από πτώση του εντός του λιμένα Θεσσαλονίκης, πλησίον της πύλης 11. Στον 38χρονο παρασχέθηκαν οι πρώτες βοήθειες από πλήρωμα ασθενοφόρου του ΕΚΑΒ και στη συνέχεια μεταφέρθηκε στο Γενικό Νοσοκομείο Θεσσαλονίκης «Γ. ΠΑΠΑΝΙΚΟΛΑΟΥ» για τις απαραίτητες ιατρικές εξετάσεις. Προανάκριση διενεργείται από το Κεντρικό Λιμεναρχείο Θεσσαλονίκης. 

*****

Τις απογευματινές ώρες χθες, ενημερώθηκε η Λιμενική Αρχή της Μυκόνου, για τον τραυματισμό 16χρονου επιβάτη επαγγελματικού - τουριστικού (Ε/Π-Τ/Ρ) σκάφους σημαίας Πολωνίας στη θαλάσσια περιοχή «ΚΑΛΟ ΛΙΒΑΔΙ» Μυκόνου. Συγκεκριμένα, ο 16χρονος στην προσπάθεια του να κάνει άλμα στη θάλασσα από το κατάστρωμα του σκάφους, γλίστρησε και έχασε την ισορροπία του με αποτέλεσμα να τραυματιστεί. Ο τραυματίας μεταφέρθηκε με ασθενοφόρο όχημα του ΕΚΑΒ στο Κέντρο Υγείας Μυκόνου και στη συνέχεια σε ιδιωτική κλινική για περαιτέρω ιατρικές εξετάσεις. Προανάκριση διενεργείται από το Λιμεναρχείο Μυκόνου. 

*****

Με μέριμνα του Κέντρου Επιχειρήσεων του Λιμενικού Σώματος - Ελληνικής Ακτοφυλακής διακομίσθηκε, τις πρώτες πρωινές ώρες σήμερα, από το λιμάνι της Θάσου στο λιμάνι της Κεραμωτής, με το Ε/Γ – Ο/Γ «ΠΡΩΤΟΠΟΡΟΣ VI» Ν. Λεμεσού 103/2021, 4χρονη, η οποία έχρηζε άμεσης νοσοκομειακής περίθαλψης.

